






V skladu z določilom 31. a člena Zakona o osnovni šoli (Uradni list RS, št. 81/06 - uradno prečiščeno besedilo s spremembami in dopolnitvami, v nadaljevanju: ZOsn), Osnova šola Frana Albrehta Kamnik, ki jo zastopa ravnateljica Monika Glücks Donko, dne 9. 10. 2026, sprejema naslednji

HIŠNI RED
Osnovne šole Frana Albrehta Kamnik

1. SPLOŠNA DOLOČBA

S tem Hišnim redom se v Osnovni šoli Frana Albrehta Kamnik, Šolska ulica 1, 1241 Kamnik (v nadaljevanju: šola) ureja šolski prostor, varovanje in nadzor vstopanja v šolo, nadzor v šolskih prostorih v času pouka in drugih dejavnostih, hranjenje garderobe, način informiranja učencev in staršev, ukrepe za zagotavljanje varnosti, vzdrževanje reda in čistoče ter drugo, kar je pomembno za življenje na šoli.

Ta hišni red velja za:
- Osnovno šolo Frana Albrehta Kamnik, Šolska ulica 1, 1241 Kamnik (v nadaljevanju: matična  šola),
- Podružnično šolo Mekinje, Jeranovo 11, 1241 Kamnik (v nadaljevanju PŠ Mekinje),
- Podružnično šolo Nevlje, Nevlje 18, 1241 Kamnik (v nadaljevanju: PŠ Nevlje),
- Podružnično šolo Tunjice, Tunjice 22, 1241 Kamnik (v nadaljevanju: PŠ Tunjice),
- Podružnično šolo Vranja Peč, Vranja Peč 3, 1241 Kamnik (v nadaljevanju: PŠ Vranja Peč),

Določila Hišnega reda, ki se nanašajo na vedenje učencev, upoštevanje navodil učiteljev in spremljevalcev, ipd., veljajo tudi pri:
- programih in dejavnostih, ki jih šola organizirano izvaja na drugih lokacijah, npr. dnevi dejavnosti, ekskurzije, šole v naravi …
- na prireditvah in predstavah, ki se jih učenci udeležujejo v organizaciji šole,
- na poti od in do šolskega avtobusnega postajališča.

Učitelj, strokovni delavec in ravnatelj je spolno nevtralen izraz za zaposlenega v Osnovni šoli Frana Albrehta Kamnik. 

2. ŠOLSKI PROSTOR

Šola prevzema odgovornost za učence v času pouka in v času izvajanja drugih dejavnosti, določenih z letnim delovnim načrtom (tematski dnevi, ekskurzije, tabori in šole v naravi), na območju šolskega prostora, ki obsega pet šolskih stavb, športno dvorano, šolska dvorišča, zelenice in šolske dovozne poti ter v prostorih, kjer potekajo druge dejavnosti. V šolskem prostoru veljajo pravila šolskega hišnega reda.

Šolski prostor je območje šole, kjer se zadržujejo učenci in ki se uporablja za učno vzgojni 
proces, ki ga šola lahko nadzoruje, in sicer:
· objekt Osnovne šole Frana Albrehta Kamnik in pripadajoče funkcionalno zemljišče (dohod do  šole,  šolsko dvorišče, zunanje površine),
· objekt Podružnične šole Mekinje in pripadajoče funkcionalno zemljišče (dohod do šole,     šolsko dvorišče, zunanje površine),
· objekt Podružnične šole Nevlje in pripadajoče funkcionalno zemljišče (dohod do šole,
šolsko dvorišče, zunanje površine),
· objekt Podružnične šole Tunjice in pripadajoče funkcionalno zemljišče (dohod do šole,    šolsko dvorišče, zunanje površine),
· objekt Podružnične šole Vranja Peč in pripadajoče funkcionalno zemljišče (dohod do  šole, šolsko dvorišče, zunanje površine).

Šola je prostor, kjer se lahko zadržujejo le zaposleni in učenci OŠ Frana Albrehta Kamnik.

V šoli je prepovedano:
· gibanje nezaposlenih, razen v primerih, ko so dogovorjeni z enim od zaposlenih
          delavcev šole,
· vnašanje orožja  (nože, frače, ostre predmete, kakršne koli pištole ipd.), pirotehničnih sredstev ipd.,
· kajenje, vnašanje in uživanje energijskih in alkoholnih pijač, drog in drugih prepovedanih substanc,  
· prodajati knjige in druge predmete učencem šole, prav tako se ne sme deliti propagandnega gradiva. Z dovoljenjem vodstva šole se reklamni material odloži na za to namenjenem mestu,
· delovanje političnih strank.

V šoli ni dovoljeno izvajati verouka (ali konfesionalnega pouka religije s ciljem vzgajati za to religijo) in verskih obredov, saj so po ustavi verske skupnosti in država ločene. Izjemoma lahko minister na predlog ravnatelja v prostorih šole izven pouka dovoli verouk ali konfesionalni pouk religije, če v lokalni skupnosti za tako dejavnost ni drugih primernih prostorov.

Ključ za glavni vhod v šolo imajo zaposleni na šoli in nekateri zunanji uporabniki prostorov. Posamezne izjave o prevzemu in vračilu ključev se hranijo v tajništvu šole. O vsaki izgubi ali kraji ključa je imetnik ključa dolžan takoj obvestiti tajništvo in/ali vodstvo šole.

3. ZAGOTAVLJANJE VARNOSTI V ŠOLSKIH PROSTORIH TER VSTOPANJE V ŠOLO

Učenci od 1.- 3. razreda vstopajo v šolo na stranskem vhodu, učenci 4. in 5. razreda na desnem glavnem vhodu, od 6. - 9. razreda na levem glavnem vhodu.
Šola se odpre ob 6.05 za učence, ki so v jutranje dejavnosti razširjenega programa (jutranji RaP). Odprta je do 7.35, nato je do 8.05 zaklenjena. Od 8.05 do 8.20 se šola ponovno odpre. Na vhodu v tem času dežura zaposleni šole. Ob 8.30 se vhodi ponovno zaklenejo.
Starši praviloma ne vstopajo v šolo. Po pouku starši otroka prevzamejo pred šolo, razen, če je 
drugače dogovorjeno.
Po zaključku pouka in drugih dejavnostih učenci takoj odidejo domov in se ne zadržujejo na šolskih površinah. Učenci, ki se vozijo, po zaključku pouka na odhod avtobusa oziroma kombija počakajo v za to določenem prostoru (varstvo vozačev).
V popoldanskem času, po zaključku dejavnosti popoldanskega razširjenega programa (popoldanski RaP), so vsa vhodna vrata zaprta in zaklenjena, razen v času pogovornih ur in drugih dogodkov za večjo skupino staršev. Za preverbo poskrbi določeni popoldanski tehnični delavec. 
Učenci, ki imajo v popoldanskem            času aktivnosti v šoli ali športni dvorani, 10 minut pred začetkom aktivnosti počakajo na učitelja oz. trenerja pred glavnim vhodom v šolsko  stavbo oz. v športno dvorano.
Zvečer, predvidoma ob 21.00, ob odhodu tehničnih delavcev iz objekta, določeni izmed njih preveri vsa vhodna vrata v pritličju, če so zaklenjena ter vklopi alarm.

V času pouka je šola zaklenjena. Obiskovalci lahko na matični šoli v dopoldanskem času pozvonijo na domofon pri službenih vhodih na vzhodni in zahodni strani šole. 
Gibanje staršev in ostalih obiskovalcev v šolskem prostoru je omejeno. V šolsko poslopje lahko vstopijo starši in obiskovalci samo z dovoljenjem ravnatelja oz. na podlagi vabila razrednika po predhodno dogovorjenem času. V tem primeru vstopajo v šolo pri glavnem vhodu ali službenem vhodu.

Če starši pridejo po pouku po otroka, ga počakajo pred šolo. 

PŠ Mekinje 
Od 6.05 – 7.35 je šola odklenjena.   
Od 7.35 – 8.05 je šola zaklenjena.   
Od 8.05 – 8.20 je šola odklenjena.   

V času pouka in dejavnostih razširjenega programa (RaP) je šola zaklenjena in sicer od 8.20 do 16.45. Vsi, ki v tem času želijo vstopiti v šolo, pozvonijo pri glavnem vhodu. Prav tako starši pozvonijo pri glavnem vhodu, ko pridejo po svojega otroka.   
Vsi zaposleni imajo ključ vhoda vedno pri sebi, da lahko šolo v primeru nevarnosti (požar, potres) nemudoma odklenejo. 
 
PŠ Nevlje 
Od 6.05 – 7.35 je šola odklenjena.   
Od 7.35 – 8.05 je šola zaklenjena.   
Od 8.05 – 8.20 je šola odklenjena.   
V času pouka od 8.20 - 11.55 je šola zaklenjena. Vsi, ki v tem času želijo vstopiti v šolo, pozvonijo pri glavnem vhodu.   
Od 11.55 – 17.00 je šola odklenjena.   
Po pouku starši prevzamejo otroka ob dogovorjeni uri ali pokličejo na šolski telefon.  
Vsi zaposleni imajo ključ vhoda vedno pri sebi, da lahko šolo v primeru nevarnosti (požar, potres) nemudoma odklenejo. 
 
PŠ Tunjice 
Šola se odpre 6.05.  Učenci, ki so prijavljeni v jutranje dejavnosti razširjenega programa (jutranji RaP) in vozači, pridejo v šolo do 8.00, vsi ostali od 8.05 do 8.20.
V času pouka vsi, ki želijo vstopiti v šolo, pozvonijo pri vhodu.  
Od 12.00 do konca dejavnosti popoldanskega razširjenega programa (popoldanski RaP) starši, ki prihajajo po otroka, pozvonijo pri vhodu. 
 
PŠ Vranja Peč 
Šola je ves čas zaklenjena. Vsi, ki želijo vstopiti v času med 7.05 do 15.00, pozvonijo pri vhodu v šolo.  
Starši prevzamejo otroka pred šolo ob dogovorjeni uri. 



4. NADZOR V ŠOLSKIH PROSTORIH V ČASU POUKA IN V ČASU DRUGIH DEJAVNOSTI, KI JIH ORGANIZIRA ŠOLA

Varnost v šolskem prostoru se zagotavlja s tehničnim in fizičnim nadzorom.

Tehnični nadzor se izvaja:
- z zaklepanjem vhodnih vrat,
- z zaklepanjem varnostnih ograj,
- z alarmnim sistemom, ki je vključen v času, ko ni nihče prisoten,
- z javno razsvetljavo za osvetlitev zunanjih površin,
- z video nadzornim sistemom, ki nadzira glavne vhode in dostopne točke.

Fizični nadzor v obliki dežurstev izvaja(-jo):
- strokovni delavci v razredih, v knjižnici, na hodnikih, v jedilnici, v garderobah in učilnicah, pred sanitarnimi površinami,
- mentorji dejavnosti v popoldanskem času, v prostorih, kjer se le - te odvijajo.


ZAPUŠČANJE ŠOLSKE STAVBE
V času pouka ter med odmori učencem ni dovoljeno samovoljno zapuščati šolske stavbe. Za 
predčasen odhod iz šole mora učenec od razrednika, sorazrednika ali drugega učitelja dobiti dovoljenje. Nedovoljen odhod iz šole je kršitev Pravil šolskega reda.

ČAKAJOČI
V času prostih ur se učenci nahajajo v za to določenem prostoru pod vodstvom dežurnega  učitelja.

DEŽURSTVO UČITELJEV
Spremljanje in varovanje učencev je ena izmed temeljnih nalog pedagoškega dela in je za 
določenega strokovnega delavca obvezna. Nadzor v šolskih prostorih izvajajo vsi strokovni delavci šole, še posebej pa dežurni strokovni delavci. Strokovni delavci v odmoru za malico dežurajo v učilnicah, dokler učenci ne pojedo, do 10.10. 

Dežurstvo na šoli organizira, vodi in spremlja pomočnica ravnateljice.

V času organiziranega rekreativnega odmora od 10.55 do 11.15, dežurstvo strokovnih delavcev poteka v vseh šolskih nadstropjih, atriju šole, zunanjem atletskem igrišču in v športni dvorani.  
Dežurstvo strokovnih delavcev po razporedu poteka tudi v času kosila v jedilnici in spodnji avli šole.
Razpored dežurstev je objavljen na oglasnih deskah zbornic ter v e-zbornici.

Naloga dežurnih učiteljev je spremljanje, posredovanje in sporočanje o pedagoških in drugih posebnostih v času  odmora vodstvu šole in/ali svetovalni službi.


NALOGE DEŽURNIH UČITELJEV NA HODNIKIH
Učitelji dežurajo v učilnici, v času malice, na hodnikih, v vsakem nadstropju, v času rekreativnega odmora tudi na zunanjih šolskih površinah in športni dvorani in v času kosila v spodnjem nadstropju in v jedilnici. Tako zagotavljajo red in disciplino v notranjih prostorih šole in zunanjih šolskih površinah.

Posebno  pozornost morajo učitelji, ki so dežurni v pritličju nameniti temu, da učenci ne zapuščajo šolskega poslopja.

Na razredni stopnji morajo biti dežurni učitelji prisotni v razredu tudi v času t. i. igralnega odmora.

Dežurni učitelji so dolžni skrbeti tudi zato, da se učenci po končanem pouku in zaključenih  dejavnostih ne zadržujejo v šoli ali na zunanjem šolskem prostoru (dvorišču šole).

NALOGE DEŽURNIH UČITELJEV V IN PRED JEDILNICO
· Učitelji dežurajo po razporedu. 
· Učitelji so pozorni, da učenci v jedilnico vstopajo v copatih ter da torbe odložijo na dogovorjeno mesto.
· Skrbijo za red in disciplino v koloni učencev, ki čakajo na razdelitev kosil. 
· Opozarjajo učence na kulturno uživanje hrane. 
· Preprečijo hrup v jedilnici. 
· Opozarjajo na red in čistočo pri posodah za odpadke, na ločevanje odpadkov in na čistočo miz. 
· Poskrbijo, da učenci po opravljenem obedovanju kulturno zapustijo jedilnico.
 
Zgoraj zapisano v celoti velja za matično šolo Frana Albrehta. Na drugih lokacijah OŠ Frana Albrehta Kamnik se red in pravila prehranjevanja prilagodijo specifiki lokacije.

UČENCI REDITELJI
Vsak teden sta reditelja najmanj dva učenca iz vsakega oddelka. 

Naloge rediteljev so:
· obveščati učitelje o odsotnosti učencev od pouka,
· po vsaki učni uri počistiti tablo, pospraviti in pregledati učilnico in obveščati učitelja o stanju v učilnici,
· prinesejo in odnesejo malico (razen, če je drugačen dogovor)
· obvestiti ravnatelja ali pomočnika ravnatelja, če učitelja ni k pouku več kot 10 minut po zvonjenju.

Učenci so dolžni opozoriti dežurne učitelje, razrednike ali druge učitelje na dogajanje, ki ni v skladu s Hišnim redom in Pravili šolskega reda.

5. ZAKLEPANJE UČILNIC

Učilnice so zaklenjene, razen v času, ko v njih poteka pouk. Učenci na pričetek pouka mirno počakajo pred učilnico.

6. UPORABA DVIGALA

Dvigalo je namenjeno zaposlenim v šoli. Učenci dvigala ne uporabljajo, razen po dogovoru z učitelji.


7. HRANJENJE GARDEROBE

Učenci se ob vstopu v šolo preobujejo v šolske ali hišne copate. Nato gredo do svoje garderobne omarice, v katero odložijo svoja oblačila in čevlje.
V garderobne omarice učenci ne smejo odlagati:
· hrane in pijač,
· živali,
· alkohola, cigaret in ostalih prepovedanih substanc, orožja (nože, frače, ostre 
predmete, kakršne koli pištole ipd.), pirotehničnih sredstev ipd. 

Za vredne predmete (verižice, ure, prstane, denarnice, telefon ipd.) in denar, ki bi jih učenci odlagali v garderobne omarice šola ne odgovarja.

8. IZVAJANJE DEJAVNOSTI S STRANI ZUNANJIH UPORABNIKOV ŠOLSKIH PROSTOROV

Dejavnosti, ki ne sodijo v šolski program, se izvajajo v popoldanskem času. Za vse uporabnike prostorov v popoldanskih urah veljajo enaka pravila. Uporabnik, ki kot nosilec dejavnosti prevzame ključe prostorov, je v celoti odgovoren za hišni red in škodo, ki nastane.

V popoldanskem času se obiskovalci lahko zadržujejo v prostorih šole samo na podlagi     dogovora z vodstvom šole.
Uporabnik, ki je nosilec dejavnosti, je dolžan vse ostale uporabnike šolskega prostora  obvestiti, da bo vstop v šolo mogoč samo ob dogovorjenem času skupaj z vodjem dejavnosti.

Vhod v šolo mora biti vedno zaklenjen. V primeru zamude ali predčasnega odhoda za odklepanje in zaklepanje vhodnih vrat skrbi vodja dejavnosti.

V primeru, da je povzročena škoda oz. se je dogodil škodni dogodek, je uporabnik, nosilec dejavnosti dolžan obvestiti vodstvo šole takoj, ko izve za škodo oz. škodni dogodek. 

Zunanji uporabniki lahko šolske prostore uporabljajo le po vnaprej dogovorjenem urniku. Če uporabnik želi uporabljati prostore izven določenega mu časa, se mora o tem predhodno dogovoriti z vodstvom šole.

9. NAČIN INFORMIRANJA UČENCEV IN STARŠEV

Šola obvešča starše in učence z obvestili:
·       na oglasnih deskah,
· na spletni strani šole,
· preko elektronske pošte, 
· po telefonu,
· po šolskem radiu,
· osebno,
· v šolski publikaciji.

S hišnim redom se učenci seznanijo na razrednih urah, objavljen pa je tudi na šolski spletni strani.
Učence in starše ustno in pisno obveščajo učitelji, razredniki, šolska svetovalna služba in vodstvo šole.
Če učenec ne spoštuje Pravil šolskega reda in Hišnega reda, bo šola zoper kršitelja vzgojno ukrepala skladno s Pravili šolskega reda. 

10. VZDRŽEVANJE REDA IN ČISTOČE

Zaposleni na šoli, učenci in ostali uporabniki so dolžni skrbeti za čisto okolje. Odpadki se odlagajo v koše za smeti in jih ni dovoljeno puščati po in pod klopmi ali odvreči na tla. Učenci v skladu z navodili učitelja ločujejo odpadke. Vsak oddelek skrbi za matično učilnico in dogovorjeni del okolice šole. Nadzor nad čistočo in urejenostjo okolja izvajajo čistilke in hišniki, nad čistočo in urejenostjo učilnice pa tudi varuhi prostorov.
Za red in čistočo v šoli je odgovoren vsak učenec. V šoli so učenci samo v šolskih ali hišnih copatih. Pri pouku športa  ali šolske pa tudi v športnih copatih.

11. PRAVILA VEDENJA IN RAVNANJA MED MALICO IN KOSILOM

MALICA:
· Dežurni učenci gredo po malico 5 minut pred koncem 2. ure in jo prinesejo v učilnico.
· Učenci malicajo v učilnici/jedilnici ob prisotnosti učitelja.
· Dežurni učenci v istem odmoru odnesejo stvari od malice pred jedilnico, kjer s pomočjo kuharskega osebja sortirajo odpadke in posodo. 
· Učenci poskrbijo, da je učilnica po malici urejena za nadaljevanje pouka. 
 
KOSILO:
· Učenci se držijo razporeda za čas kosila. 
· Učenci, ki so vključeni v popoldanske dejavnosti razširjenega programa (RaP), gredo na kosilo v spremstvu učitelja. 
· V jedilnico gredo samo učenci, ki so naročeni na kosilo (velja za MŠ).
· V jedilnico učenci vstopajo v šolskih copatih, šolsko torbo pa odložijo v razredu oz. izjemoma pred jedilnico na zato predvideno mesto (velja za MŠ).
· Učenci kosilo pojedo v jedilnici oz. v izrednih primerih v razredu (velja za MŠ). 
· Učenci v vrsti mirno počakajo na kosilo, tiho pojedo in prostor za seboj pospravijo.
· Pladnje, posodo in pribor odložijo na zato predvideno mesto.
· Ostanke hrane ter ostale odpadke odvržejo v zato namenjene posode oz. Smetnjake ter so pri tem pozorni, da krožnike dobro očistijo.
· V jedilnici dežurajo učitelji po razporedu. 
· Učenci upoštevajo navodila učiteljev.
 

12. PRINAŠANJE LASTNIH PREDMETOV V ŠOLO

Če učenci prinašajo denar in druge  vredne predmete, za to odgovarjajo sami. Šola ne odgovarja za krajo ali izgubo. O vsaki nastali škodi ali kraji so učenci dolžni obvestiti razrednika, strokovne delavce šole oziroma vodstvo šole.

13. PREGLED OSEBNIH PREDMETOV 

Pregled osebnih predmetov lahko izvede samo ravnatelj ali oseba, ki jo ravnatelj pooblasti. Postopek se izvede v prostoru, ki omogoča zagotavljanje dostojanstva učenca. O pregledu se napiše zapisnik. 


14. ZADRŽEVANJE OSEB V ŠOLI

Starši učence oddajo in počakajo pri glavnem vhodu v šolo. 
V šolo lahko vstopajo le učenci OŠ Frana Albrehta, drugi obiskovalci pa v dogovoru z zaposlenimi.
V času pogovornih ur v šolo vstopajo tudi starši in skrbniki.
Zadrževanje staršev in drugih obiskovalcev šole v garderobah in hodnikih pred razredi ni dovoljeno. 

15. UPORABA ELEKTRONSKIH NAPRAV

V času trajanja vzgojno-izobraževalnega procesa in med odmori učencem ni dovoljena uporaba mobilnih telefonov in drugih zasebnih elektronskih naprav, ki omogočajo fotografiranje, snemanje in/ali predvajanje videa ali zvoka. Uporaba je dovoljena le izjemoma, če je to potrebno za izvajanje vzgojno-izobraževalnega dela. V šolo praviloma ne prinašajo mobilnih telefonov. V primeru, da učenec kljub temu v šolo prinese elektronsko napravo, te nima pri sebi ali v torbi, temveč jo morajo imeti shranjeno v garderobnih omaricah (na razredni stopnji po dogovoru z učiteljem) in nastavljene na izklopljeno glasnost. Za izgubljene ali odtujene elektronske naprave šola ne odgovarja. 

16. INFORMIRANJE UČENCEV

Razredniki so dolžni hišni red predstaviti učencem na začetku šolskega leta in po potrebi  večkrat tudi med šolskim letom.
Učitelji so se dolžni z učenci pogovarjati tudi o bontonu.
Učitelji morajo biti dosledni pri spoštovanju in izvrševanju dogovorjenih pravil.

17. POSLOVNI ČAS IN URADNE URE

POSLOVNI ČAS

Matična šola in podružnične šole poslujejo pet dni v tednu, in sicer v ponedeljek, torek, sredo, četrtek in petek in sicer:
· Jutranji RaP: poteka na matični šoli in vseh podružničnih šolah v času od 6.05 do 8.05
· Pouk: na matični šoli od 7.30 do 15.25, na vseh podružnicah od 8.20 do 14.35, oziroma v skladu z vsakoletnim šolskim urnikom.
· Popoldanski RaP: poteka na matični šoli in vseh podružničnih šolah v času od 12.00 do 17.00.
· Popoldanske dejavnosti v organizaciji šole potekajo od 12.00 do 19.00, občasno 
lahko dejavnosti potekajo tudi dlje.
· Popoldanske dejavnosti v organizaciji najemnikov v šoli potekajo od 14.00 do 22.00, v športni dvorani od 17.00 do 23.00, občasno lahko dejavnosti potekajo tudi izven tega časovnega okvirja.

Ravnateljica lahko v izjemnih okoliščinah (primer višje sile, prireditve …) odredi, da šola začasno posluje tudi v soboto, nedeljo, na državni praznik ali na drug z zakonom določen    dela prost dan. 

URADNE URE
Uradne ure so namenjene poslovanju z uporabniki storitev. Uradne ure se praviloma določijo v okviru poslovnega časa šole.
Ravnateljica sprejme stranke po predhodni najavi, brez najave pa v nujnih primerih in za poslovanje pomembnih zadevah.

	KDO
	KDAJ

	Ravnateljica 
	Po dogovoru in v času pogovornih ur na matični šoli 

	Pomočnica ravnateljice
	Po dogovoru in v času pogovornih ur na matični šoli 

	Pomočnik ravnateljice
	Po dogovoru in v času pogovornih ur na matični šoli 

	Tajništvo 
	Vsak delovni dan od 7.30 do 8.30 in od 12.30 do 13.30 

	Računovodstvo 
	Vsak delovni dan od 7.30 do 8.30 in od 11.30 do 12.30 

	Svetovalne delavke
	Po dogovoru in v času pogovornih ur na matični šoli 



Uradne ure so objavljene v Publikaciji šole in na spletni strani šole ter na vratih poslovnega prostora. V času pouka prostih dni se poslovni čas in uradne ure določijo glede na organizacijo dela in organizacijo letnih dopustov.

SODELOVANJE S STARŠI
Glede na naravo dela in vrsto nalog imajo pedagoški delavci določen čas za sodelovanje  starši, in sicer:
skupne in individualne pogovorne ure, roditeljske sestanke in druge oblike dela s starši, kar je določeno z letnim delovnim načrtom šole.
Strokovni delavci bodo najmanj enkrat mesečno nudili staršem možnost za pogovor v popoldanskem in dopoldanskem času. Pogovorne ure so označene v šolskem koledarju in na šolski spletni strani. 

18. VELJAVNOST HIŠNEGA REDA

Hišni red začne veljati osmi dan po tem, ko se objavi na oglasni e-zbornici šole. S hišnim redom se seznanijo vsi zaposleni delavci in učenci šole.


Številka:

Kamnik, 9. 10. 2026					                        Ravnateljica: 
     Monika Glücks Donko
